Talous- ja sosiaalikomitean lausunto aiheesta "Ehdotus Euroopan parlamentin ja neuvoston direktiiviksi tiettyjen vaarallisten aineiden ja valmisteiden markkinoille saattamisen ja käytön rajoitusten annetun neuvoston direktiivin 76/769/ETY muuttamisesta yhdeksännentoista kerran (atsoväriaineet)"



Virallinen lehti nro C 204 , 18/07/2000 s. 0090 - 0092



Talous- ja sosiaalikomitean lausunto aiheesta "Ehdotus Euroopan parlamentin ja neuvoston direktiiviksi tiettyjen vaarallisten aineiden ja valmisteiden markkinoille saattamisen ja käytön rajoitusten annetun neuvoston direktiivin 76/769/ETY muuttamisesta yhdeksännentoista kerran (atsoväriaineet)" (2000/C 204/18) Neuvosto päätti 10. huhtikuuta 2000 Euroopan yhteisön perustamissopimuksen 95 artiklan nojalla pyytää talous- ja sosiaalikomitean lausunnon edellä mainitusta ehdotuksesta. Asian valmistelusta vastannut "yhtenäismarkkinat, tuotanto ja kulutus" -jaosto antoi lausuntonsa 5. huhtikuuta 2000. Esittelijä oli Alma Williams. Talous- ja sosiaalikomitea hyväksyi 24. ja 25. toukokuuta 2000 pitämässään 373. täysistunnossa (toukokuun 25. päivän kokouksessa) seuraavan lausunnon. Äänestyksessä annettiin 73 ääntä puolesta, ei yhtään vastaan ja 1 pidättyi äänestämästä. 1. Johdanto 1.1. Komission ehdotus direktiiviksi tiettyjen vaarallisten tuotteiden markkinoille saattamisesta ja käytöstä koskee sekä kuluttajien että työntekijöiden terveyttä ja turvallisuutta. Sen päätarkoituksena on suojella ihmisten terveyttä kieltämällä vaarallisten atsovärien käyttö, jotta atsoväreillä värjättyjä tekstiilejä ja nahkatuotteita ei enää pidettäisi kaupan. Tietyt tällaiset tuotteet, kuten lelut, vaatteet ja kengät voivat vahingoittaa haavoittuvimpia kuluttajaryhmiä, erityisesti raskaana olevia naisia ja pieniä lapsia. 1.2. Ehdotetussa direktiivissä muutetaan vaarallisia aineita käsittelevän nykyisen direktiivin(1) turvallisuussäännöksiä, ja siihen sisältyy teknisluonteisia liitteitä. 1.3. Ehdotetussa direktiivissä korostetaan myös sisämarkkinoiden harmonisoinnin tärkeyttä. Koska eräät jäsenvaltiot ovat jo rajoittaneet tiettyjen syöpää aiheuttavien atsovärien markkinoille saattamista ja käyttöä, tarvitaan välttämättä koordinoituja yhteisiä toimia sellaisten EU-säädösten laatimiseksi, joilla varmistetaan myös ehdokasmaat kattava harmonisointi. 1.4. Ehdotettua direktiiviä on tarkasteltava myös Maailman kauppajärjestön vaatimusten puitteissa, ja kaikki atsovärien käyttörajoitukset on perusteltava määrittämällä tarkkaan kyseisten aineiden kuluttajille aiheuttamat riskit. 2. Taustaa 2.1. Atsoväriaineet (sekä atsovärit että -pigmentit) ovat yleisimmin käytettyjä orgaanisia väriaineita. Ne sisältävät ainakin yhden atsoyhdisteen, joka saattaa muuttua elimistössä aromaattiseksi amiiniksi. Ehdotetulla direktiivillä ei näin ollen pyritäkään rajoittamaan kaikkien, vaan ainoastaan niiden liukoisten atsovärien käyttöä, joista hajoamisen tai lohkeamisen yhteydessä vapautuisi elimistöön jotakin ehdotuksessa luetellusta 21 amiinista, jotka aiheuttavat syöpää. Tämä ei koske useimpia atsopigmenttejä, sillä ne ovat käytännössä liukenemattomia, eivätkä siis lohkea normaalioloissa. 2.2. Atsoväreillä voidaan värjätä erinomaisesti kaikenlaisia tuotteita, kuten tiettyjä nahkaisia käsineitä, laukkuja, salkkuja, tuolien verhoiluja, kenkiä ja hihnoja sekä tekstiilejä, kuten vaatteita, vuodevaatteita, hattuja, leluja ja jopa peruukkeja. 2.3. Siitä lähtien kun tiettyjen atsovärien vaarallisuus tuli tunnetuksi, ne on laajalti korvattu muilla väriaineilla (muut atsovärit mukaan lukien), vaikka vaihtoehtoiset väriaineet ovat usein kalliimpia. Atsovärejä ei ole korvattu tietyissä muissa maissa yhtä pitkälti kuin EU:ssa. 2.4. Koska tiettyjen jäsenvaltioiden lainsäädännössä kielletään eräiden atsovärien käyttö, komissio on jo ryhtynyt aktiivisiin toimiin. Se on aloittanut riskien arviointia, kustannus-hyöty-analyysia ja kiellon vaikutuksia toimittajamaissa koskevat tutkimukset. Lisäksi myrkyllisyyttä, ekomyrkyllisyyttä ja ympäristöä käsittelevä tiedekomitea (CSTEE) antoi tammikuussa 1999 lausunnon, jonka mukaan tiettyjen atsovärien käyttö antaa aihetta huoleen. Tiettyjen vaarallisten aineiden ja valmisteiden markkinoille saattamisen ja käytön rajoituksia käsittelevä työryhmä tuki maaliskuussa 1999 antamassaan lausunnossa komission ehdotusta, joka koski vaarallisten atsovärien kieltämistä. Työryhmä ehdotti myös testausmenetelmiä, joilla voidaan osoittaa yhdenmukaisuus lakisääteisten vaatimusten kanssa. 3. Yleistä: komitean kanta 3.1. Tiettyjä vaarallisia aineita koskevaa direktiiviä 76/769/ETY on muutettu useaan otteeseen, ja siitä on tullut vaikeasti sovellettava. Komission tulisikin pikaisesti saattaa alkuperäinen direktiivi ajan tasalle ja muotoilla se uudelleen. 3.2. Komitea kannattaa komission ehdotusta, jonka painopiste on asetettu niin kuluttajien kuin työntekijöiden terveyden suojeluun. Työntekijät saattavat kuitenkin kuluttajia enemmän olla vaarassa altistua mahdollisesti vaarallisille atsoväreille, sillä he ovat tuotteiden valmistusvaiheessa pitkään ja usein tekemisissä mahdollisesti korkeidenkin pitoisuuksien kanssa. Tämän vuoksi komitea suosittelee erityistoimien käyttöönottoa yrityksissä. 3.3. Komitea kiinnittää huomiota siihen, että yritysjohdon on pidettävä luetteloa työntekijöistä, joihin vaaralliset atsoväriaineet ovat jo saattaneet tai saattavat tulevaisuudessa vaikuttaa haitallisesti. On muistettava suorat syy-yhteydet. 3.4. Komitea on myös huolissaan mahdollisesti vaarallisten atsovärien käytöstä ja tuotannosta unionin ulkopuolisissa maissa, joiden turvallisuusstandardit eivät välttämättä ole yhtä korkeita kuin EU:ssa. Komitea on ensinnäkin huolestunut työntekijöiden suojelusta ja koulutuksesta sekä toiseksi vaarallisia atsovärejä sisältävien kulutushyödykkeiden tuonnista EU:hun. Esimerkiksi Kaukoidässä ja Afrikassa atsovärejä voidaan käyttää ja valmistaa paikallistasolla ilman valvontaa, tuotantotilastoja tai virallista ilmoitusta käytetyistä väriaineista. 3.5. Näin ollen komitea kehottaa tiukentamaan valvontaa sekä tehostamaan seurantaa ja näytteenottoa unionin ulkopuolisista maista tuotujen tuotteiden ja värien ensimmäisessä saapumispisteessä. 3.5.1. Komitea kehottaa komissiota niin ikään esittämään jäsenvaltioille, että ne ehdottaisivat WTO:lle ja ILOlle vaarallisten atsoväriaineiden tuottamiskieltoa. 4. Erityistä 4.1. Ehdotuksen sovellusala 4.1.1. Ehdotuksen sovellusala on määriteltävä nykyistä selkeämmin. 4.1.2. Ehdotetun direktiivin perustelujen toisessa kohdassa todetaan selvästi, että "- - elimistö voi käyttää ainoastaan liukoisia atsoväriaineita, jotka siten aiheuttavat riskin ihmisten terveydelle. [Atsoväriaineisiin kuuluvat varsinaiset] atsovärit, jotka luontaisesti ovat liukoisia, sekä hyvin pienenä osana atsopigmentit, jotka myös ovat liukoisia. Koska näiden pigmenttien aiheuttamia riskejä ei ole vielä arvioitu, direktiivi ei sisällä niitä koskevia erityisiä säännöksiä - -". 4.1.3. Liukoisten atsovärien ja liukenemattomien atsopigmenttien ero ei ole selkeä ehdotetussa direktiivissä. Tekstiä on selvennettävä tässä kohden. 4.2. 2 artikla 4.2.1. Artiklassa mainitaan kaksi vaihtoehtoista ajankohtaa, jolloin jäsenvaltioiden on annettava kyseiset säännökset. Molemmat ovat epärealistisen lyhyitä EU:n ja jäsenvaltioiden lainsäädäntöprosessia ajatellen. Säännösten soveltamisajankohta tulisi ajoittaa kaksi vuotta direktiivin voimaantulon jälkeen. 4.3. Liite 4.3.1. Ensimmäisen taulukon toinen palsta: englanninkielisessä versiossa käytetään oikein ilmaisua azodyes, "atsovärit". Tietyissä muissa kieliversioissa atsovärien ja atsoväriaineiden ero ei ole selvä. Komission onkin tarkistettava, että kaikki toisinnot noudattavat ehdotetun direktiivin tarkoitusta. 4.4. Liite B: Analyyttiset menetelmät 4.4.1. Liitteessä esitetyt analyyttiset menetelmät on otettu ainoastaan yhdestä jäsenvaltiosta. Menetelmien uusittavuudessa on ollut ongelmia. Menetelmiä onkin arvioitu tutkimuksen neljännen puiteohjelman MTI-ohjelmassa (mittaus, testaus ja infrastruktuuri), ja parannetuista menetelmistä ollaan sopimassa. Ehdotetussa direktiivissä mainitut menetelmät tulisikin korvata EU:n menetelmillä heti kun ne on viimeistelty. Bryssel 25. toukokuuta 2000. Talous- ja sosiaalikomitean puheenjohtaja Beatrice Rangoni Machiavelli (1) 76/769/ETY, EYVL L 262, 27.9.1976, s. 201.